Il-Kummissjoni Ewropea llum adottat deċiżjoni ta' ekwivalenza li tiddetermina li r-reġim tal-Kummissjoni dwar it-Titoli u l-Kambju (SEC) tal-Istati Uniti għall-kontropartijiet ċentrali tal-Istati Uniti (CCPs) huwa ekwivalenti għar-regoli tal-UE. Id-Deċiżjoni tal-lum hija l-ewwel pass importanti biex is-CCPs tal-Istati Uniti rreġistrati mas-SEC jiġu rikonoxxuti fl-Unjoni Ewropea. Dan se jippermetti lil CCPs tal-Istati Uniti bħal dawn japplikaw għar-rikonoxximent mill-Awtorità Ewropea tat-Titoli u s-Swieq (ESMA). Ladarba jiġu rikonoxxuti mill-ESMA, dawn is-CCPs tal-Istati Uniti se jkunu jistgħu jipprovdu servizzi tal-ikklerjar ċentrali fl-UE. Mairead McGuinness, il-Kummissarju responsabbli mis-Servizzi Finanzjarji, l-Istabbiltà Finanzjarja u l-Unjoni tas-Swieq Kapitali, qalet: Din id-deċiżjoni hija l-ewwel pass sinifikanti fil-proċess tar-rikonoxximent tas-CCPs tal-Istati Uniti rreġistrati mal-Kummissjoni dwar it-Titoli u l-Kambju tal-Istati Uniti fl-Unjoni Ewropea. Qed nistennew bil-ħerqa kooperazzjoni tajba kontinwa bejn l-istituzzjonijiet u l-aġenziji tal-UE, u l-Kummissjoni dwar it-Titoli u l-Kambju tal-Istati Uniti.” Id-Deċiżjoni tal-lum tikkumplimenta d-deċiżjoni eżistenti dwar l-ekwivalenza għas-CCPs tal-Istati Uniti rigward il-Commodity Futures Trading Commission (CFTC) tal-Istati Uniti, li ġiet adottata fl-2016 (aktar informazzjoni hawnhekk). Il-kontropartijiet ċentrali (CCPs) huma korpi li joperaw bejn ix-xerrej u l-bejjiegħ ta' kuntratt tad-derivattivi, li jsiru x-xerrej għal kull bejjiegħ u l-bejjiegħ għal kull xerrej. L-użu tagħhom ġie mħeġġeġ mill-G20 wara l-kriżi finanzjarja, biex jitnaqqas ir-riskju fin-negozjar tad-derivattivi. Is-swieq tad-derivattivi huma ta' natura globali. Biex il-Kummissjoni tadotta deċiżjoni dwar l-ekwivalenza, reġim ta' pajjiż terz irid jissodisfa tliet kundizzjonijiet stabbiliti fir-Regolament dwar l-Infrastruttura tas-Suq Ewropew (“EMIR”): Din id-deċiżjoni ta' ekwivalenza tiddetermina li l-arranġamenti legali u superviżorji applikabbli għas-CCPs tal-Istati Uniti rreġistrati mas-SEC jistgħu jitqiesu bħala ekwivalenti għar-rekwiżiti stabbiliti fl-EMIR. Id-Deċiżjoni tal-lum dwar l-ekwivalenza tapplika biss għall- “aġenziji tal-ikklerjar koperti” rregolati mis-SEC. Id-deċiżjoni ta' ekwivalenza hija kondizzjonali. Sabiex jitħallew joffru servizzi fl-UE, is-CCPs tal-Istati Uniti se jkollhom jistabbilixxu regoli fir-rigward ta' ċerti rekwiżiti tal-ġestjoni tar-riskju (jiġifieri perjodi ta' likwidazzjoni u miżuri kontra l-proċikliċità). Ir-responsabbiltà għas-superviżjoni tas-CCPs fl-Istati Uniti hija kondiviża bejn is-SEC u s-CFTC. Id-Deċiżjoni tal-lum dwar l-ekwivalenza tapplika għas-CCPs tal-Istati Uniti li huma rreġistrati mas-SEC, jiġifieri dawk li jikklerjaw it-titoli u d-derivattivi bbażati fuq it-titoli (jew “swaps ibbażati fuq titoli” fit-terminoloġija tal-Istati Uniti). L-ESMA diġà rrikonoxxiet għadd ta' CCPs tal-Istati Uniti rreġistrati mas-CFTC u ssorveljati minnha.